CELEX: 32016D1098
Language: el
Date: 2016-07-04 00:00:00
Title: Απόφαση (ΕΕ) 2016/1098 του Συμβουλίου, της 4ης Ιουλίου 2016, σχετικά με τη θέση που θα ληφθεί, εξ ονόματος της Ευρωπαϊκής Ένωσης, στο πλαίσιο της Επιτροπής των Πρέσβεων ΑΚΕ–ΕΕ όσον αφορά την αναθεώρηση του παραρτήματος ΙΙΙ της συμφωνίας εταιρικής σχέσης ΑΚΕ–ΕΕ

7.7.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 182/39
            
         ΑΠΌΦΑΣΗ (ΕΕ) 2016/1098 ΤΟΥ ΣΥΜΒΟΥΛΊΟΥ
   της 4ης Ιουλίου 2016
   σχετικά με τη θέση που θα ληφθεί, εξ ονόματος της Ευρωπαϊκής Ένωσης, στο πλαίσιο της Επιτροπής των Πρέσβεων ΑΚΕ–ΕΕ όσον αφορά την αναθεώρηση του παραρτήματος ΙΙΙ της συμφωνίας εταιρικής σχέσης ΑΚΕ–ΕΕ
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 209 παράγραφος 2, σε συνδυασμό με το άρθρο 218 παράγραφος 9,
   Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου (1),
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Το άρθρο 100 της συμφωνίας εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου («συμφωνία εταιρικής σχέσης ΑΚΕ–ΕΕ») προβλέπει ότι τα παραρτήματα Ια, Ιβ, ΙΙ, III, IV και VI μπορούν να αναθεωρηθούν, να επανεξεταστούν και/ή να τροποποιηθούν από το συμβούλιο υπουργών ΑΚΕ–ΕΕ βάσει σύστασης της επιτροπής συνεργασίας ΑΚΕ–ΕΕ για τη χρηματοδότηση της ανάπτυξης.
            
         
               (2)
            
            
               Το άρθρο 15 παράγραφος 4 της συμφωνίας εταιρικής σχέσης ΑΚΕ–ΕΕ αναφέρει ότι το συμβούλιο υπουργών ΑΚΕ–ΕΕ δύναται να αναθέτει αρμοδιότητες στην Επιτροπή των Πρέσβεων ΑΚΕ–ΕΕ.
            
         
               (3)
            
            
               Στην 39η σύνοδό του που πραγματοποιήθηκε στις 19 και 20 Ιουνίου 2014 στο Ναϊρόμπι, Κένυα, το συμβούλιο υπουργών ΑΚΕ–ΕΕ συμφώνησε, σε κοινή δήλωση, να προχωρήσει στην εύτακτη παύση της λειτουργίας του Κέντρου Ανάπτυξης των Επιχειρήσεων («ΚΑΕ») και στην τροποποίηση του παραρτήματος ΙΙΙ της συμφωνίας εταιρικής σχέσης ΑΚΕ–ΕΕ και για τον σκοπό αυτό να αναθέσει την αρμοδιότητα στην Επιτροπή των Πρέσβεων ΑΚΕ–ΕΕ ώστε να προωθήσει το θέμα για τη λήψη των αναγκαίων αποφάσεων, συμπεριλαμβανομένης της σχετικής τροποποίησης του εν λόγω παραρτήματος ΙΙΙ.
            
         
               (4)
            
            
               Το παράρτημα III της συμφωνίας εταιρικής σχέσης ΑΚΕ–ΕΕ θα πρέπει να τροποποιηθεί με σκοπό τον καθορισμό του νέου νομικού πλαισίου του ΚΑΕ το οποίο υφίσταται αποκλειστικά για τους σκοπούς της εκκαθάρισής του.
            
         
               (5)
            
            
               Η θέση της Ένωσης στο πλαίσιο της Επιτροπής των Πρέσβεων ΑΚΕ–ΕΕ όσον αφορά την αναθεώρηση του παραρτήματος ΙΙΙ της συμφωνίας εταιρικής σχέσης ΑΚΕ–ΕΕ θα πρέπει επομένως να βασίζεται στο επισυναπτόμενο σχέδιο απόφασης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η θέση που θα ληφθεί, εξ ονόματος της Ένωσης στο πλαίσιο της Επιτροπής των Πρέσβεων ΑΚΕ–ΕΕ όσον αφορά την αναθεώρηση του παραρτήματος ΙΙΙ της συμφωνίας εταιρικής σχέσης ΑΚΕ–ΕΕ βασίζεται στο σχέδιο απόφασης της Επιτροπής των Πρέσβεων ΑΚΕ–ΕΕ που επισυνάπτεται στην παρούσα απόφαση.
   2.   Οι αντιπρόσωποι της Ένωσης στην Επιτροπή των Πρέσβεων ΑΚΕ–ΕΕ μπορούν να συμφωνήσουν ελάσσονες τεχνικές αλλαγές στο σχέδιο απόφασης χωρίς περαιτέρω απόφαση του Συμβουλίου.
   Άρθρο 2
   Μετά την έκδοσή της, η απόφαση της Επιτροπής των Πρέσβεων ΑΚΕ–ΕΕ θα δημοσιευτεί στην Επίσημη Εφημερίδα της Ευρωπαϊκής Ένωσης.
   Άρθρο 3
   Η παρούσα απόφαση αρχίζει να ισχύει την ημερομηνία έκδοσής της.
   
      Βρυξέλλες, 4 Ιουλίου 2016.
      
         
            Για το Συμβούλιο
         
         
            Ο Πρόεδρος
         
         M. LAJČÁK
      
   
   
      (1)  Συμφωνία που υπεγράφη στο Κοτονού στις 23 Ιουνίου 2000 (ΕΕ L 317 της 15.12.2000, σ. 3), όπως τροποποιήθηκε με τη συμφωνία που υπεγράφη στο Λουξεμβούργο στις 25 Ιουνίου 2005 (ΕΕ L 209 της 11.8.2005, σ. 27) και με τη συμφωνία που υπεγράφη στο Ουαγκαντούγκου στις 22 Ιουνίου 2010 (ΕΕ L 287 της 4.11.2010, σ. 3).
   
      ΣΧΕΔΙΟ
      ΑΠΟΦΑΣΗ αριθ. 2016/… ΤΗΣ ΕΠΙΤΡΟΠΗΣ ΤΩΝ ΠΡΕΣΒΕΩΝ ΑΚΕ–ΕΕ
      της
      σχετικά με την αναθεώρηση του παραρτήματος IΙΙ της συμφωνίας εταιρικής σχέσης ΑΚΕ–ΕΕ
      Η ΕΠΙΤΡΟΠΗ ΤΩΝ ΠΡΕΣΒΕΩΝ ΑΚΕ–ΕΕ,
      Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου (1) («συμφωνία εταιρικής σχέσης ΑΚΕ–ΕΕ»), και ιδίως το άρθρο 100,
      Εκτιμώντας τα ακόλουθα:
      
                  (1)
               
               
                  Το άρθρο 100 της συμφωνίας εταιρικής σχέσης ΑΚΕ–ΕΕ προβλέπει ότι τα παραρτήματα Ια, Ιβ, ΙΙ, III, IV και VI μπορούν να αναθεωρηθούν, να επανεξεταστούν και/ή να τροποποιηθούν από το συμβούλιο υπουργών ΑΚΕ–ΕΕ βάσει σύστασης της επιτροπής συνεργασίας ΑΚΕ–ΕΕ για τη χρηματοδότηση της ανάπτυξης.
               
            
                  (2)
               
               
                  Το άρθρο 15 παράγραφος 4 της συμφωνίας εταιρικής σχέσης ΑΚΕ–ΕΕ αναφέρει ότι το συμβούλιο υπουργών ΑΚΕ–ΕΕ δύναται να αναθέτει αρμοδιότητες στην Επιτροπή των Πρέσβεων ΑΚΕ–ΕΕ.
               
            
                  (3)
               
               
                  Το άρθρο 2 του παραρτήματος III της συμφωνίας εταιρικής σχέσης ΑΚΕ–ΕΕ αφορά το Κέντρο Ανάπτυξης Επιχειρήσεων («ΚΑΕ»). Δυνάμει του άρθρου 2 παράγραφος 6 στοιχείο α) του εν λόγω παραρτήματος ΙΙΙ, ανατίθεται στην Επιτροπή των Πρέσβεων ΑΚΕ–ΕΕ, ως εποπτική αρχή του ΚΑΕ, η ευθύνη, μεταξύ άλλων, να θεσπίζει το καταστατικό του ΚΑΕ, που εγκρίθηκε με την απόφαση αριθ. 8/2005 της Επιτροπής των Πρέσβεων ΑΚΕ–ΕΕ (2) («το καταστατικό του ΚΑΕ»). Δυνάμει του άρθρου 2 παράγραφος 7 στοιχείο α) του παραρτήματος ΙΙΙ, διοικητικό συμβούλιο του ΚΑΕ καθίσταται, μεταξύ άλλων, υπεύθυνο να θεσπίζει το δημοσιονομικό κανονισμό και τον κανονισμό υπηρεσιακής κατάστασης του ΚΑΕ.
               
            
                  (4)
               
               
                  Το άρθρο 1 του καταστατικού του ΚΑΕ ορίζει την αρχή της νομικής προσωπικότητας του ΚΑΕ.
               
            
                  (5)
               
               
                  Τα άρθρα 9 και 10 του καταστατικού του ΚΑΕ ορίζουν την εντολή και τη σύνθεση του διοικητικού συμβουλίου του ΚΑΕ.
               
            
                  (6)
               
               
                  Το συμβούλιο υπουργών ΑΚΕ–ΕΕ, στην 39η σύνοδό του που πραγματοποιήθηκε στις 19 και 20 Ιουνίου 2014 στο Ναϊρόμπι, Κένυα, συμφώνησε, σε κοινή δήλωση, να προχωρήσει στην εύτακτη παύση λειτουργίας του ΚΑΕ και στην τροποποίηση του παραρτήματος ΙΙΙ της συμφωνίας εταιρικής σχέσης ΑΚΕ–ΕΕ και για τον σκοπό αυτό να αναθέσει στην Επιτροπή των Πρέσβεων ΑΚΕ–ΕΕ αρμοδιότητες ώστε να προωθήσει το θέμα ενόψει της λήψης των αναγκαίων αποφάσεων, συμπεριλαμβανομένης της σχετικής τροποποίησης του εν λόγω παραρτήματος ΙΙΙ.
               
            
                  (7)
               
               
                  Με την εν λόγω κοινή δήλωση του συμβουλίου υπουργών ΑΚΕ–ΕΕ, συγκροτήθηκε η κοινή ομάδα εργασίας ΑΚΕ–ΕΕ ώστε να εξασφαλιστεί η παύση λειτουργίας του ΚΑΕ υπό τις καλύτερες δυνατές συνθήκες.
               
            
                  (8)
               
               
                  Η Επιτροπή των Πρέσβεων ΑΚΕ–ΕΕ, με την απόφαση αριθ. 4/2014 (3), εξουσιοδότησε το διοικητικό συμβούλιο του ΚΑΕ να λάβει όλα τα κατάλληλα μέτρα για την προετοιμασία της παύσης λειτουργίας του ΚΑΕ. Στη συνέχεια, το διοικητικό συμβούλιο του ΚΑΕ υπέγραψε σύμβαση με διαχειριστή έως τις 31 Δεκεμβρίου 2016.
               
            
                  (9)
               
               
                  Σύμφωνα με το άρθρο 2 παράγραφος 3 της απόφασης αριθ. 4/2014, το σχέδιο παύσης λειτουργίας προβλέπει την περάτωση της εκκαθάρισης του ΚΑΕ έως τις 31 Δεκεμβρίου 2016 («φάση παύσης λειτουργίας»). Με την έγκριση του οριστικού σχεδίου παύσης λειτουργίας στις 29-30 Ιουνίου 2015 από το διοικητικό συμβούλιο του ΚΑΕ, το ΚΑΕ εισήλθε στη φάση παύσης της λειτουργίας του.
               
            
                  (10)
               
               
                  Τη φάση παύσης λειτουργίας πρέπει να ακολουθήσει μια «ανενεργός φάση», κατά τη διάρκεια της οποίας το ΚΑΕ θα υφίσταται αποκλειστικά για τους σκοπούς της εκκαθάρισής του. Η ανενεργός φάση, την οποία θα διαχειρίζεται ο διαχειριστής, μπορεί να περιλαμβάνει διοικητικά καθήκοντα, μεταξύ άλλων, την τήρηση των αρχείων του ΚΑΕ, τη διεκπεραίωση τυχόν διοικητικών διατυπώσεων ή τη διαχείριση υπολειπόμενων διαφορών που δεν μπορούσαν να διακανονιστούν κατά τη φάση παύσης λειτουργίας. Η ανενεργός φάση θα πρέπει να αρχίσει την επομένη της φάσης παύσης λειτουργίας, δηλαδή την 1η Ιανουαρίου 2017. Η ανενεργός φάση πρέπει να λήξει μετά από περίοδο τεσσάρων ετών ή όταν το ΚΑΕ ρυθμίσει όλες τις υποχρεώσεις του και ρευστοποιήσει όλα τα περιουσιακά στοιχεία του, ανάλογα με το τι θα συμβεί πρώτο.
               
            
                  (11)
               
               
                  Δυνάμει του άρθρου 26, παράγραφος 1 του δημοσιονομικού κανονισμού του ΚΑΕ, ο οποίος θεσπίστηκε με την απόφαση αριθ. 5/2004 της Επιτροπής των Πρέσβεων ΑΚΕ-ΕΚ (4), οι λογαριασμοί του ΚΑΕ θα πρέπει να κλείνονται στο τέλος του οικονομικού έτους, ώστε να καταρτιστούν οι δημοσιονομικές καταστάσεις του ΚΑΕ. Ως εκ τούτου, ο υποχρεωτικός έλεγχος του έτους 2016 σχετικά με τη φάση παύσης λειτουργίας θα πρέπει να έχει ολοκληρωθεί το αργότερο έως τις 30 Ιουνίου 2017.
               
            
                  (12)
               
               
                  Οι τροποποιήσεις του παραρτήματος III της συμφωνίας εταιρικής σχέσης ΑΚΕ–ΕΕ αφορούν τη διαγραφή των αναφορών στο ΚΑΕ. Η παρούσα απόφαση συνιστά το νέο νομικό πλαίσιο του ΚΑΕ από την έναρξη της ανενεργού φάσης, δηλαδή από την 1η Ιανουαρίου 2017.
               
            
                  (13)
               
               
                  Σύμφωνα με το άρθρο 95 παράγραφος 1 της συμφωνίας εταιρικής σχέσης ΑΚΕ–ΕΕ, η συμφωνία θα λήξει το 2020. Οι δομές διακυβέρνησης που ισχύουν για τη λειτουργία του ΚΑΕ κατά την ανενεργό φάση θα πρέπει, ως εκ τούτου, να καθοριστούν επίσης για την περίοδο μετά τις 29 Φεβρουαρίου 2020,
               
            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Προκειμένου να αντικατοπτριστεί η παύση των δραστηριοτήτων του ΚΑΕ έως την 31η Δεκεμβρίου 2016, το παράρτημα ΙΙΙ της συμφωνίας εταιρικής σχέσης ΑΚΕ–ΕΕ τροποποιείται ως εξής:
      
                  1.
               
               
                  Ο τίτλος του παραρτήματος ΙΙΙ αντικαθίσταται από το ακόλουθο κείμενο:
                  «Θεσμική στήριξη».
               
            
                  2.
               
               
                  Το άρθρο 1 αντικαθίσταται από το ακόλουθο κείμενο:
                  «Η συνεργασία στηρίζει τους θεσμικούς μηχανισμούς ώστε να προωθηθούν η γεωργία και η αγροτική ανάπτυξη. Στο πλαίσιο αυτό, η συνεργασία συμβάλλει στην ενδυνάμωση και ενίσχυση του ρόλου που διαδραματίζει το Τεχνικό Κέντρο Γεωργικής και Αγροτικής Συνεργασίας (CTA) στον τομέα της ανάπτυξης θεσμικών οργάνων στα κράτη ΑΚΕ, ιδίως όσον αφορά τη διαχείριση των πληροφοριών, προκειμένου να βελτιωθεί η πρόσβαση σε τεχνολογίες με στόχο να αυξηθούν η γεωργική παραγωγικότητα, η εμπορευματοποίηση, η επισιτιστική ασφάλεια και η αγροτική ανάπτυξη.».
               
            
                  3.
               
               
                  Το άρθρο 2 διαγράφεται.
               
            
                  4.
               
               
                  Το άρθρο 3 επαναριθμείται ως άρθρο 2.
               
            Άρθρο 2
      1.   Πριν από το τέλος της φάσης παύσης λειτουργίας, δηλαδή την 31η Δεκεμβρίου 2016, η Ευρωπαϊκή Επιτροπή αναθέτει σε διαχειριστή να εξασφαλίσει την εφαρμογή της ανενεργού φάσης από την 1η Ιανουαρίου 2017 για περίοδο τεσσάρων ετών ή έως ότου το ΚΑΕ ρυθμίσει το σύνολο των υποχρεώσεών του και ρευστοποιήσει όλα τα περιουσιακά στοιχεία του, ανάλογα με το τι θα συμβεί πρώτο.
      2.   Ο διαχειριστής είναι υπεύθυνος για την εφαρμογή της ανενεργού φάσης. Ο διαχειριστής υποβάλλει ετήσιες εκθέσεις στην Επιτροπή των Πρέσβεων ΑΚΕ–ΕΕ σχετικά με την πρόοδο που σημειώνεται κατά την εφαρμογή της ανενεργού φάσης.
      Άρθρο 3
      1.   Το καταστατικό του ΚΑΕ, ο δημοσιονομικός κανονισμός του ΚΑΕ και το καθεστώς που εφαρμόζεται στο προσωπικό του ΚΑΕ πρέπει να παραμείνουν σε ισχύ έως το τέλος της φάσης παύσης λειτουργίας.
      Η παρούσα απόφαση συνιστά το νέο νομικό πλαίσιο του ΚΑΕ από την 1η Ιανουαρίου 2017.
      2.   Από την 1η Ιανουαρίου 2017, η νομική προσωπικότητα του ΚΑΕ, όπως ορίζεται στο άρθρο 1 του καταστατικού του ΚΑΕ, διατηρείται αποκλειστικά για τους σκοπούς της εκκαθάρισης του ΚΑΕ.
      3.   Κατά την ανενεργό φάση, το διοικητικό συμβούλιο του ΚΑΕ, όπως ορίζεται στα άρθρα 9 και 10 του καταστατικού του ΚΑΕ, θα συνεχίσει να υφίσταται μέχρι την ημερομηνία της απόφασης της Επιτροπής των Πρέσβεων ΑΚΕ–ΕΕ σχετικά με το σχέδιο απαλλαγής δυνάμει του άρθρου 4 της απόφασης αριθ. 4/2014.
      Από την ανενεργό φάση, τα καθήκοντα του διοικητικού συμβουλίου του ΚΑΕ περιορίζονται στην έγκριση της έκθεσης παύσης λειτουργίας, την έγκριση των λογαριασμών που αφορούν τη φάση παύσης λειτουργίας και τη διαβίβαση πρότασης απαλλαγής της Επιτροπής των Πρέσβεων ΑΚΕ–ΕΕ για τη λήψη απόφασης. Από την 1η Ιανουαρίου 2017, πραγματοποιεί μία μόνο συνεδρίαση ετησίως. Αυτό δεν αποκλείει τη δυνατότητα του διοικητικού συμβουλίου του ΚΑΕ να αποφασίσει με γραπτή διαδικασία.
      Η απαλλαγή θεωρείται ότι έχει εγκριθεί τρεις μήνες μετά την ημερομηνία διαβίβασης της πρότασης απαλλαγής ή έως την 31η Δεκεμβρίου 2017, εκτός εάν αποφασιστεί διαφορετικά από την Επιτροπή των Πρέσβεων ΑΚΕ–ΕΕ.
      4.   Οι δαπάνες που σχετίζονται με την ανενεργό φάση χρηματοδοτούνται στο πλαίσιο του 11ου Ευρωπαϊκού Ταμείου Ανάπτυξης.
      5.   Τα δικαιώματα του ΚΑΕ έναντι τρίτων και τα δικαιώματα τρίτων έναντι του ΚΑΕ υπόκεινται σε προθεσμία παραγραφής τριών ετών από την 1η Ιανουαρίου 2017.
      Άρθρο 4
      Τα καθήκοντα της κοινής ομάδας εργασίας ΑΚΕ–ΕΕ σχετικά με την παύση λειτουργίας του ΚΑΕ, όπως προβλέπεται από την κοινή δήλωση του συμβουλίου υπουργών ΑΚΕ–ΕΕ της 19-20 Ιουνίου 2014, λήγουν με την απόφαση της Επιτροπής των Πρέσβεων ΑΚΕ–ΕΕ σχετικά με την πρόταση απαλλαγής, δυνάμει του άρθρου 4 της απόφασης αριθ. 4/2014.
      Άρθρο 5
      Η παρούσα απόφαση αρχίζει να ισχύει από την έκδοσή της, με εξαίρεση το άρθρο 1, το οποίο τίθεται σε ισχύ την 1η Ιανουαρίου 2017.
      
         …,
         
            
               Για την Επιτροπή των Πρέσβεων ΑΚΕ–ΕΕ
            
            
               Ο Πρόεδρος
            
         
      
      
         (1)  Συμφωνία που υπεγράφη στο Κοτονού στις 23 Ιουνίου 2000 (ΕΕ L 317 της 15.12.2000, σ. 3), όπως τροποποιήθηκε με τη συμφωνία που υπεγράφη στο Λουξεμβούργο στις 25 Ιουνίου 2005 (ΕΕ L 209 της 11.8.2005, σ. 27) και με τη συμφωνία που υπεγράφη στο Ουαγκαντούγκου στις 22 Ιουνίου 2010 (ΕΕ L 287 της 4.11.2010, σ. 3).
      
         (2)  Απόφαση αριθ. 8/2005 της Επιτροπής των Πρέσβεων ΑΚΕ-ΕΚ, της 20ής Ιουλίου 2005, σχετικά με το καταστατικό και τον κανονισμό εσωτερικής λειτουργίας του Κέντρου Ανάπτυξης Επιχειρήσεων ( ΕΕ L 66 της 8.3.2006, σ. 16).
      
         (3)  Απόφαση αριθ. 4/2014 της Επιτροπής των Πρέσβεων ΑΚΕ-ΕΕ, της 23ης Οκτωβρίου 2014, σχετικά με την εντολή που θα δοθεί στο διοικητικό συμβούλιο του Κέντρου Ανάπτυξης Επιχειρήσεων (ΚΑΕ) (ΕΕ L 330 της 15.11.2014, σ. 61).
      
         (4)  Απόφαση αριθ. 5/2004 της Επιτροπής των Πρέσβεων ΑΚΕ-ΕΚ, της 17ης Δεκεμβρίου 2004, σχετικά με τον δημοσιονομικό κανονισμό του Κέντρου Ανάπτυξης Επιχειρήσεων (ΕΕ L 70 της 9.3.2006, σ. 52).